Кампанія па выбарах дэпутатаў Палаты прадстаўнікоў Нацыянальнага сходу Рэспублікі Беларусь пятага склікання набірае абароты. У пятніцу, 20 ліпеня, Слонімская акруговая выбарчая камісія зарэгістравала дзве ініцыятыўныя групы па зборы подпісаў грамадзян. Была зарэгістравана ініцыятыўная група Івана Шэгі — лекара-траўматолага, прадстаўніка Партыі БНФ, і ініцыятыўная група Алы Сопікавай — дырэктара сярэдняй школы №9 г.Слоніма, беспартыйнай. Цяпер для таго, каб стаць кандыдатам у дэпутаты шляхам вылучэння ад грамадзян, кожнай ініцыятыўнай групе неабходна будзе сабраць не менш за 1000 подпісаў выбаршчыкаў. Як толькі зарэгістравалі ініцыятыўныя групы, адразу пачалася праца. На мінулых выходных на двух гарадскіх рынках прадстаўнікі ініцыятыўнай групы Івана Шэгі арганізавалі вулічныя пікеты па зборы подпісаў. За два дні было сабрана больш за 150 подпісаў выбаршчыкаў. Прадстаўнікі ініцыятыўнай групы Алы Сопікавай пакуль вулічных пікетаў па зборы подпісаў не ладзілі. Нагадаем, што, акрамя вылучэння ў дэпутаты шляхам збору подпісаў, кандыдатам у дэпутаты можна вылучыцца ад партыі ці працоўнага калектыву. Рэгістрацыя кандыдатаў у дэпутаты будзе адбывацца акружнымі выбарчымі камісіямі з 14 да 23 жніўня. І толькі пасля гэтага стане вядома, колькі будзе зарэгістравана дэпутатаў па Слонімскай выбарчай акрузе №58. Цяпер таксама пачаўся працэс вылучэння прадстаўнікоў у склад участковых выбарчых камісій, якія павінны быць сфарміраваныя да 8 жніўня. Заметили ошибку? Выделите текст, нажмите Ctrl+Enter и оставьте замечание!